ბაშარ ალ-ასადი

**ბაშარ ალ-ასადი** (; დ. 11 ეკენია 1965, დამასკო, სირია) — სირიალი ჸოფირი სახენწჷფო დო პოლიტიკური მოღალე, 2000 წანაშ 17 კვირკვეშე ასადიშ რეჟიმიშ დონთხაფაშახ, 2024 წანაშ ქირსეთუთაშახ რდჷ სირიაშ პრეზიდენტი.  მუჭოთ პრეზიდენტინ, ასადი რდჷ სირიაშ ოურდუმე აკოანჯარაფილი ნძალეფიშ თარსარდალი დო ბაასიშ პარტიაშ ცენტრალური სარდლობაშ გენერალური მელამოსე. თინა რე ჰაფეზ ალ-ასადიშ ქომოლსკუა, ნამუთ სირიაშ პრეზიდენტი რდჷ 1971 წანაშე 2000 წანაშახ, თიშ ღურაშახ.

1994 წანას, მუში უნჩაში ჯიმა ბასელ ალ-ასადიშ ავტოავარიას ღურაშ უკული, ბაშარქ სირიაშა იჸუ მოჭანაფილქ, ბასელიშ აბანიშ დაკებელო, მუჭოთ ხვისტაშ მონძენ. ბაშარ ალ-ასადიქ გენშართჷ ოურდუმე აკადემიაშა დო 1998 წანას დუდენდჷ ლიბანიშ ოკუპაციას. 2000 წანაშ 17 კვირკვეს, გჷნირთუ პრეზიდენტო, ნამუქჷთ 2000 წანაშ 10 მანგის მუამუშიშ ღურაშ უკული მონძეთ გჷნირთუ. 2001–2002 წანეფიშ რეპრესიეფიშ სერიაქ მაბოლუ დამასკოშ აფუნი — პერიოდი, ნამუთ იშანუაფუდჷ ქანთელუაშ დო დემოკრატიაშ მოჭანაფათ.

მენცარეფი დო ანალიტიკოსეფი ბაშარ ალ-ასადიშ პრეზიდენტალას ახასიათენა, მუჭოთ უკიდაში პერსონალური დიქტატურას, ნამუთ სირიას მართუნდჷ მუჭოთ ტოტალიტალური პოლიციური სახენწჷფო, დო ეიშანუაფუდჷ ანდამუდანობამი ადამიერიშ ნებეფიშ აკორცუაფათ დო კონწარი რეპრესიეფით. თიშ უმკუჯინალო, ნამჷ-და ასადიშ თარობა მუში დუდს სეკულარულო მირჩქინანდჷნ, შხვადოშხვა პოლიტოლოგი დო მარკვიალი ეთმეშანენა, ნამჷ-და თიში რეჟიმქ გჷმირინუ ქიანაშ ანდაკონფესიური აშაციმა. ბაშარშა მუამუშიშე მონძალათ გინოჩამილი ხემანჭუაფაშ სტრუეტეურეფიშ დო პიროვნებაშ კულტიშ უმკუჯინალო, თის ვაუღუდჷ მუამუშიშე გინოჩამილი ლოიალობა დო მაძინუ გაღვინჯებაქ მადირთჷ თიში მართუალაშ სააწმარენჯოთ. შედეგო, ჯვეში გვარდიაშ ანდა მაკათურქ გეგნოდირთუ ვარ-და გეგნოქოსეს დო პოლიტიკური დინოხოლენი წირე დოთირეს ალავიტური კლანეფიშ ჸონიერი ლოიალისტეფქ. ასადიშ ორდოაინი ეკონომიკური ლიბერალიზაციაშ პროგრამეფქ გაუფრაშუ უწორწალა დო ასადიშ ფანიაშ ართგური დამასკალი ელიტაშ სოციალურ-პოლიტიკური ხემანჭუაფაშ ცენტრალიზება გჷმიჭანუ.  2005 წანაშ ფურთუთას, ლიბანს მოხვალამერი კედარიშ რევოლუციაქ, ნამუთ გჷმოჭანაფილი რდჷ ლიბანიშ პრემიერ-მინისტრი რაფიკ ჰარირიშ ჸვილუათ, აძვილჷ ასადი მეუტებუდუკო სირიაშით ლიბანიშ ოკუპაცია.

2011 წანას, ააშ-ქ, ევროპაშ რსხუქ დო არაბული ქიანეფიშ ლიგაშ უმენტაშობაქ მოუჭანუეს ასადის გეგნურინუდუკო არაბული აფუნიშ მომიტინგეეფიშ აკორაბადუაშ უკული სირიაშ რევოლუციაშ მოლინეფიშ ბორჯის, ნამუქჷთ გჷმიჭანუ სირიაშ ომენოღალე ლჷმა. ომენოღალე ლჷმას გოჭყორდჷ დოხოლაფირო 580,000 ადამიერქ, თაურეშე მინიმუმ 306,000 გოჭყორდჷ ვაობურჯაფე სიტუაციეფს; ადამიერიშ ნებეფიშ სირიაშ რშვილიშ მეჯინათ, ასადიშ მოხუჯე ნძალეფქ თინჩალი მახორობაშ 90%-შე უმოსიშ მეციმა გჷმიჭანუ. სირიაშ ომენოღალე ლჷმაშის ასადიშ თარობაქ ანდა ოურდუმე დჷნაშებუ იქჷ, მუჟანსჷთ თიში არმიაქ მუსხირენი გენთხაფა მანჯჷ ქიმიური ანჯარით (ნამუეფშე არძაშე ჩინებული რე 2013 წანაშ 21 მარაშინათუთას ზარინიშ გაზით გენთხაფა ღუტაშა ). გოეროშ ადამიერიშ ნებეფიშ უმაღალაში კომისარქ გჷმაცხადუ, ნამჷ-და გოეროშით მანჯებული კვერუაშ დუნასქვეფით, ასადიქ ლჷმაშ დჷნაშებუქფი იქჷ დო თინა ერეფოშქაშე გითონაკვერუეფიშ დო გადღანებაშ გჷმე მოხვადჷ მუში ნაქიმინეფიშ გეშა.

მიგჷ უალტერნატივე საპრეზიდენტე გიშაგორუეფი 2000 დო 2007 წანეფს, თაშნეშე 2014 წანაშ 3 მანგის გეგშაგორეს პრეზიდენტო პირველ ალტერნატიულ გიშაგორუეფს, ოფიციალური შედეგით 88,7%. 2014 წანას, გიშაგორუეფი მიშჷ ომენოღალე ლჷმაშ პიჯალეფს დო ბოიკოტირაფილი რდჷ ოპოზიციაშით. შედეგეფი ვა რე აღიარაფილი ოპოზიციაშ მოხუჯე სახენწჷფოეფიშით.

2024 წანაშ გერგობათუთას, სირიალი ახიებუეფიშ კოალიციაქ მუსხირენი მენტება მანწყჷ ქიანაშ მეხჷ ასადიშ გინოჸოთამაშ ღანკით. 8 ქირსეთუთაშ ოჭმარეს, მუჟანსჷთ ებუძოლირეფიშ ჯარეფქ პირველო მიშართეს დამასკოშან, ასადიქ ირტჷ მოსკოვშა დო რუსეთიშ თარობაქ თის მეჩჷ პოლიტიკური ხვაშია. კჷნე თიმ დღას, მოგვიანაფათ, დამასკოქ გეგნორთჷ ებუძოლირებიშ ხემანჭუაფაშა დო ასადიშ რეჟიმქ ქუდანთხჷ.

## რესურსეფი ინტერნეტის
* 
** Biography
** Decrees
** Speeches
** Interviews
** Press releases
* 
* 
* 

## სქოლიო

კატეგორია:სირიაშ პრეზიდენტეფი
კატეგორია:სირიალი პოლიტიკოსეფი
კატეგორია:ანტი-ამერიკანიზმი
კატეგორია:ანტისიონიზმი არაბულ ოქიანუს
კატეგორია:ალ-ასადიშ ფანია
კატეგორია:ბაასიზმი
კატეგორია:სირიაშ პრეზიდენტეფიშ ბაღანეფი
კატეგორია:გინორაჸილი პოლიტიკოსეფი
კატეგორია:ჰოლოკოსტიშ მოვარიეეფი
კატეგორია:პოლიტიკური პარტიეფიშ ლიდერედფი
კატეგორია:მუსლიმი სოციალისტეფი
კატეგორია:ტოტალიტარიზმი